Pure chist’anno ’o giurnale *ItaliaOggi* ha prubbecato na classifeca d’ ’e ccetà taliane addò se campa cchiù mmeglio, siconno na recerca che ffacette cu ll’Univerzetà ’e Roma *La Sapienza* e cu ll’Assecurazzione *Cattolica.* Sta scritto pure ca, pe ffa’ ’sta graduatoria, se so’ bbasate ’ncopp’a pparicchie *énnece* ecunommece, culturale e ssuciale, comme: ’a fatica, ’a securezza, l’adducazzione, l’ambiénte, ’o tiémpo libbero, ’o livello ’e vita ecc. Embé, ’nduvinate addò truvammo Napule dint’a ’sta classifeca d’ ’e 107 cetà taliane: ô terz’ùrdemo pizzo, annanze sulo a Ccrotone e Agriggento! ’A riggina d’ ’e ccetà addò se camparrìa cchiù mmeglio, ’mmece, è Ttrento. ’A stessa cosa succede cu ’e ppruvince: appriésso a Ttrento truvammo Pordenone e Ssondrio. P’arrivà a ttruvà na pruvincia meridiunale, âmm’ ’a scénnere assaje cchiù bbascio, ’nfìn’a Ccampobasso, che sta ô nummero 71 d’ ’a classifeca. ’E ppruvince campane stanno accussì ppiazzate: Benevento (75), Avellino (83), Salerno (85) e Ccaserta (94), però sempe cchiù mmeglio ’e Napule (105).

Diceva na pubbrecetà â televisione: “*Ti piace vincere facile…*”. A mme me pare c’ ’o pputimmo dicere pure ’e chi truvammo ’ncopp’a ttutta ’sta graduatoria. Trento tene 118 mila cetadine (quante stanno int’ ’a Munecepaletà napulitana Arenella – Vommero) e è ppure capoluogo ’e na Riggione *a Statuto Speciale* e d’ ’a soccia *Pruvincia Autonoma,* addò campano 541 mila crestiàne (poco ’e cchiù d’ ’e cetadine ’e Genuva). Nun credo ca se pônno cunfruntà situazzione accussì ddevérze, ammescanno cetà grosse – Roma, Napule, Milano… – cu chelle cchiù piccerelle e cche, comm’a Ttrento, tèneno nu cuòfeno ’e resorze e nne vônno ancor’ ’e cchiù. Nun ce putimmo accuntentà ’e truvà ’a capetale d’ ’o Sud (e pe ssecule pure ’e nu Regno) piazzata accussì mmalamente int’a ’sta classifeca. Si però penzammo ê prubbleme ca tenimmo a Nnapule (accummincianno d’ ’a fatica che nun ce sta e ccuntinuanno c’ ’o traffeco che ce abbelena, ’e rregule che nun se rispettano, ’e traspuorte che nun vanno bbuono ecc. ecc.), manco putevamo sperà ’e ce classifecà assaje cchiù mmeglio.

Ma chella recerca ce fa capì ca, purtroppo, ll’Italia è rummàsa sulo “*n’espressione giografeca*” – comme cu ddisprezzo dicette ’o conte von Metternich ô 1847 – pecché nu ssulo ancora ’nce stanno ttre ppaìse, ma se stanno pure spartenno semp’ ’e cchiù…

Si d’ ’a *quistione meridiunale* manco se nne parla, ’o bbello è ca chi ggià teneva assaje ddenare e putenzia ne va cercanno ancor’ ’e cchiù, ammenacciànno *’a secessione d’ ’e ricchepellune*. Ma po’, simmo overo sicure c’ ’a ggente ’e Trento campano 28 vote cchiù mmeglio ’e chille ’e Nnapule? ’A classifeca ’e *ItaliaOggi* ce vene a ddicere ca sarrìa chesta ’a differenzia però, furtunatamente, ’e ccose nun stanno propeto accussì. Pure si è overo ca Napule nosta tene nu cuòfeno ’e prubbleme – viécchie e nnuove – pruvammo ’nfatte a ddimannà tuorno tuorno quante ’e nuje se ne jéssero a ccampà *cchiù ffelice* a Ttrento o Pordenone, ammacaro purtannose appriésso tuttaquanta ’a famiglia…

Cu cchesto nun voglio manco dicere, cu ’e pparole ’e na canzona, ca *“…’o paraviso nuosto è cchistu ccà*”. ’A verità, però, ce simmo sfastediàte ’e ce chiagnere ’ncuòllo e ce sentì trattà comme “*ll’urdemo lampione ’e Foreròtta*”. Ce servarrìa nu pucurillo ’e degnità e ppresumenzia, no p’annasconnere prubbleme e defiétte che ppure tenimmo, ma pe ttruvà ’a forza ’e cagnà chello che nun va bbuono. Se sape, a nnuje Napulitane c’è sempe piaciuta ’a puisìa ’e Di Giacomo *“Lassammo fa’ a Ddio”.* Però ’nce sta pure na bella canzona addò Pino Daniele ce fa capì c’avessem’ ’a fernì ’e aspettà ca ll’ati ce cagnano ’a vita, cundicenno sempe: «*Ma nun dà retta, ce sta chi ce penza. / ’Mmiezo a ‘sta gente ce sta chi ce penza*…». ’A verità è ca ce avimm’ ’a penzà stesso nuje a cagnà Napule addò ’e ccose vanno malamente, abbaluranno però tutto chello c’ ’a fa na cetà speciale, ùnneca int’ ’o munno sano. Cu ttanto ’e cappiello pe *ItaliaOggi* e nu’ ddisprezzanno a Ttrento/*Trient.*